open-index/open-wikipedia-markdown huggingface dataset:
Kohtvõrgu jaotur

**Kohtvõrgu jaotur** (ka *hub*, *mitmepordiline järgur*, *kontsentraator*) on arvutivõrgu seade, mille ülesanneteks on ühendada sõlmed võrku ja lubada andmesidesignaali saata ainult ühel sõlmel korraga. Kõige sagedamini mõistetakse selle all Etherneti jaoturit.

Jaotur lubab eetris olla ühel seadmel korraga, kõik teised seadmed peavad saatjat "kuulama". Kui kaks võrgusõlme proovivad korraga andmeid saata, tekib põrge (kollisioon) ning vastavalt kohtvõrgu standardiga ettenähtud algoritmile proovitakse andmed uuesti saata.

Jaoturiga arvutivõrgus on kõikidele võrgusõlmedele kõik paketid nähtavad.

Jaotur töötab OSI mudeli füüsilisel ehk esimesel kihil, mis tähendab muuhulgas, et seade saadab edasi andmeid nende sisust või tähendusest sõltumata. Selline jaotur on enamasti passiivne, kuid on ka aktiivseid (nn intelligentseid ja seadistatavaid) jaotureid.

Tavaliselt hakkab jaotur signaali "kuulajatele" edastama hilinemisega, näiteks 1-bitise nihkega võrreldes sisendsignaaliga. Selleks tuleb jaoturil signaal uuesti genereerida (või sisendit ajalise viitega võimendada).

Ethernet arvutivõrgu jaotureid on kahte tüüpi, nad töötavad kas kiirusel 10&nbsp;Mbit/s või kiirusel 100&nbsp;Mbit/s. Erinevalt jaoturitest võimaldavad kohtvõrgu kommutaatorid ühendada arvuteid (võrgusõlmesid) erinevatel kiirustel. Jaoturiga ühendatud arvutite võrgukaardid töötavad ainult ühe kiirusega (jaoturi kiirusega). Nii jaotureid kui ka kommutaatoreid kasutatakse enamasti tähtvõrgu keskmes.

Jaotureid saab üksteise külge ühendada ja sedasi suurendada arvutite arvu arvutivõrgus. Maksimaalselt soovitatakse 10&nbsp;Mbit/s võrgus üksteise külge ühendada kuni 4 jaoturit, 100&nbsp;Mbits/s võrgus kuni 2 jaoturit. Et jaoturite külge saaks ühendada rohkem sõlmesid, on olemas püstikusse paigutatavad jaoturid; sellistel jaoturitel on omavaheliseks ühenduseks spetsiaalne ühendusport ja sedasi omavahel ühendatud jaoturid ei tõsta segmentide arvu arvutivõrgus.

Arvutid ühendatakse jaoturite külge pööramata võrgukaablitega ja jaotureid ühendatakse üksteisega pööratud kaablitega.

Mõnel jaoturil võib olla nn üleslüli (*uplink*) port, millel on ära vahetatud saatmise ja vastuvõtmise osad, et jaoturite omavaheliseks ühendamiseks ei peaks kasutama pööratud võrgukaablit.

Paljudel jaoturitel on olemas port ühendamaks seadet koaksiaalkaablivõrguga (10BASE2, 10BASE5).

Tänapäevased seadmed (ka võrgukaardid) on varustatud MDI-X meedia tüüpi pordiga, mis ise häälestab pordi vajalikuks vastavalt sellele, kas kaabel on pööratud või pööramata. Sellistel seadmetel ei ole enam eraldi üleslüli porti vaja.

## Vaata ka
* Ruuter
* Sildamine
* USB jaotur

## Välislingid
*Hinnavaatluse.ee Wiki: Võrguseadmete tüübid ja analüüs
Nils Gaup

**Nils Gaup** (sündinud 12. aprillil 1955 Kautokeinos) on saami päritolu Norra filmirežissöör.

Aastal 1987 valmis tal esimene põhjasaamikeelne film "Ofelaš" (eesti keeles "Rajaleidja"), mis kandideeris parima võõrkeelse filmi Oscarile. Karlovy Vary filmifestivalil sai film eriauhinna.

## Välislingid
*
Paul Heinrich Scheel

**Paul Heinrich Scheel** (8. märts 1866 Tallinn – 13. juuni 1940 Oliwa) oli Eesti põllumees.

Õppis ülikoolis põllumajandust, oli seejärel Märjamaal ja Kadrinas mõisavalitseja. 1919 oli Scheeli panga direktor, seejärel põllumees  Raasiku lähedal Oeperes. 

Ta oli Klaus Scheeli isa.

## Kirjandus
*P. H. Scheel †. Uus Eesti, 19. juuni 1940, nr. 162, lk. 6.
Norges Bank

**Norra Pank** (bokmålis **Norges Bank**, uusnorra keeles **Noregs Bank**) on Norra keskpank. Teiste ülesannete hulgas tegeleb Norra keskpank ka Norra pensionifondi ja stabiliseerimisfondiga, mis kuuluvad maailma suuremate investeerimisfondide hulka.

31. detsembril 2005 oli pangas 547 töötajat.

Norra keskpank loodi 14. juunil 1816.

## Eesistujad
* Karl Gether Bomhoff (1893–1920) 
* Nicolai Rygg (1920–1946)
* Arnold C. Ræstad (Londoni harupanga juht 1940–1945)
* Gunnar Jahn (1946–1954)
* Erik Brofoss (1954–1970)
* Knut Getz Wold (1970–1985) 
* Hermod Skånland (1985–1993)
* Torstein Moland (1994–1995)
* Kjell Storvik (1996–1998)
* Svein Gjedrem (1999–2010)
* Øystein Olsen (alates 2011) 

## Viited

## Märkused
Klaaspakett

**Klaaspakett** on kahest või enamast klaaslehest koosnev ühtne konstruktsiooni element.

Klaaslehtede vahel on õhk, vaakum või inertgaas, milleks üldjuhul kasutatakse argooni. Klaaslehtede vaheliistu laius võib erineda. Lisaks võib klaaspaketis kasutada veel selektiivklaasi, mis peegeldab soojust tagasi, võib kasutada karastatud klaase, mis on tugevamad ja purunemisel lähevad pisikesteks tükkideks, ning ka turvaklaasi või turvakilet.
Svolderi merelahing

**Svolderi merelahing** toimus 1000. aasta (või 999. aasta) septembris Läänemere lääneosas Norra kuninga Olav Tryggvasoni ja tema vaenlaste liidu vahel.

Kui Norra kuningas Olav Pommeri retkelt koju purjetas, ründasid teda Taani kuninga Svend Harkhabeme, Rootsi kuninga Olof Skötkonungi ja Lade jarli Eirik Håkonssoni väed. Vastastel oli vähemalt 70 sõjalaeva, kuid Olavil vaid 11. Kõik Olavi laevad hävitati ükshaaval. Viimasena hävitas jarl Eirik tollal võimsaima ja pikima viikingilaeva Ormen Lange, kui Olav end merre heitis. Tema laip jäi kadunuks. Norra oli pärast lahingut Lade jarlide valitsemisel Taani ja Rootsi mõju all.

Kõige üksikasjalikumad allikad lahingu kohta on kuningasaagad ("Heimskringla"), mis kirjutati umbes kaks sajandit pärast lahingu toimumist. Saagad ei ole küll ajalooliselt usaldusväärsed, kuid annavad üksikasjaliku kirjelduse lahingust ja selleni viinud sündmustest. Saagade järgi põhjustas lahingu Olav Tryggvasoni ebaõnnestunud abieluettepanek Sigrid Storrådele (uhke, kõrk Sigrid) ning Olavi problemaatiline abielu Taani kuninga Svend Harkhabeme õe Thyriga. 

Lahingu puhkemisel hüüdis Olav bravuurikalt Taani ja Rootsi laevastikule etnilisi solvanguid, mööndes, et Eirik Håkonsson ja tema mehed on ohtlikud, sest nad on "Põhjamaa mehed nagu me isegi". Üks tuntumaid saagas kirjeldatud stseene:

*"Einar Tambarskjelve seisis laevatekil, lastes vibunooli taanlaste poole, kui vibu vaenlase noolega pihta sai ja purunes. Kuningas Olav küsis, mis nii kõvasti raksatades murdus. Einar vastas, et see oli Norramaa, mis murdus lahti kuninga haardest. Seepeale ütles kuningas, et tegu oli siiski millegi vähemaga ning viskas oma vibu Einarile. Einar proovis vibu vinnastada, kuid nentis, et see on liiga nõrk ühe vägeva kuninga kohta ning haaras oma mõõga järele."*

Hilisematel sajanditel on saagade lahingukirjeldused (eriti Snorri Sturlusoni saagas "Heimskringla") andnud inspiratsiooni paljude ballaadide ja muude kirjandusteoste loomiseks.

## Viited

See artikkel on tõlge inglise keelsest Wikipedia artiklist *[[:en:Battle of Svolder|Battle of Svolder]]*
## Välislingid

* Heimskringla saaga - Kuningas Olavi saaga, osa III, vandenõu Olavi vastu
* Olof Skötkonungi saaga
Kobbvatnet

**Kobbvatnet** (saami keeles *Njuorjojávri*) on järv Norra keskosas Nordlandi maakonnas Sørfoldi vallas. Järve pindala on 4,9 km². Järve suubuvad Gjerdalselva, mis voolab välja Gjerdalsvatneti järvest ja Kobbskarelva ning voolab välja Kobbelva.

## Viited
Jonas Gahr Støre

**Jonas Gahr Støre** (sündinud 25. augustil 1960 Oslos) on Norra poliitik, alates 14. oktoobrist 2021 Norra peaminister. Aastast 2014 Norra Töölispartei esimees. 

Ta oli 2005–2012 Norra välisminister Jens Stoltenbergi teises valitsuses. 

Ta on õppinud Bergeni mereväekoolis ja lõpetanud ülikooli Institut d'études politiques de Paris. Jättis pärast kolmenädalast õppimist Harvardi ülikooli pooleli, sest ei soovinud pühenduda akadeemilisele karjäärile.

Aastatel 1989–1995 töötas ta peaminister Gro Harlem Brundtlandi nõunikuna, 1995–1998 välisministeeriumi kantslerina ja oli seejärel Norra esindaja ÜRO Genfi esinduses. Aastatel 1998–2000 töötas ta Maailma tervishoiuorganisatsioonis. 

Jens Stoltenbergi esimese valitsuse ajal 2000–2001 oli ta peaministri büroos riigisekretär ja personaliülem, 2003 ECONi mõttekoja analüütik ja 2003–2005 Norra Punase Risti peasekretär. 

14. jaanuaril 2008 ründas Ţālebāni enesetaputerrorist Kabulis hotelli, kus Jonas Støre peatus. Støre vigastada ei saanud, kuid hukkus 6 inimest, sealhulgas Støre kaaskonda kuulunud Norra ajakirjanik Carsten Thomassen. ÜRO peasekretär Ban Ki-moon väitis, et rünnakute sihtmärgiks oli Jonas Støre, kuid Ţālebāni pressiesindaja eitas seda.

## Isiklikku
Jonas Støre on abielus ja tal on kolm last.

## Välislingid

*Jonas Gahr Støre CV valitsuse kodulehel
Kehakultuur (ajakiri)

**Kehakultuur** on aastail 1940–1941 ja 1944–1991 Eestis ilmunud spordi- ja kehakultuuriteemaline ajakiri.

## Ajalugu
Eesti Spordi Keskliidu juhatuse 5. juuli 1940 otsusega hakati varem ilmunud "Eesti Spordilehe" asemel välja andma ajakirja "Kehakultuur". 1940. aastal moodustati Eesti NSV Kehakultuuri- ja Spordikomitee, mis võttis üle kõik Eesti Spordi Keskliidu funktsioonid. Finants-majanduslikes küsimustes allutati ajakiri 1941. aastal Eesti NSV Riikliku Kirjastuskeskuse Ajalehtede Kirjastusele. Samal aastal katkes ajakirja väljaandmine.

Hakkas uuesti ilmuma 1944. aastal Moskvas, seejärel Tallinnas. 1944-1. mai 1953 allus Eesti NSV Ministrite Nõukogu juures asuvale Kehakultuuri- ja Spordikomiteele, 1. mai 1953-15. mai 1954 allus Eesti NSV Tervishoiuministeeriumile ja Eesti NSV Ametiühingute Nõukogule, 15. mai 1954-1. märts 1959 allus uuesti Eesti NSV Ministrite Nõukogu juures asuvale Kehakultuuri- ja Spordikomiteele, alates 1. märtsist 1959 allus Eesti NSV Spordiühingute ja -Organisatsioonide Liidule.

1991. aastast ilmus uue nimega "Spordiilm". Lõpetas ilmumise 1993. aastal.

Peatoimetajad on olnud Friedrich Issak, Juhan Mandre jt.

## Viited

## Kirjandus
*Lembit Koik. "Eesti spordiajakirjandus enne meie aega (2)". Postimees, 15. jaanuar 1998
*Lembit Koik. "Eesti spordiajakirjandus enne meie aega (5)". Postimees, 2. veebruar 1998

## Välislingid
*[Ajakirja Kehakultuur toimetus (1940–1941, 1944–1993)](https://www.archivesportaleurope.net/advanced-search/search-in-names/results-(names)/?&repositoryCode=EE-RA&recordId=NAE110000019186). Eesti Rahvusarhiiv
Herman Willoch

**Herman Isaachsen Willoch** (27. juuni 1892 – 11. veebruar 1968) oli norra maalikunstnik.

Ta sündis Lindåsis vikaar Christian Abel Isaachsen pojana. Tema vanaisa oli Isaach Isaachsen. Herman Willoch oli Odd Isaachsen Willochi nõbu.

Willoch õppis Norra kunstiakadeemias Pola Gauguini käe all. Ta maalis peamiselt freskosid ning dekoreeris Sandvika raekoda.
Bjørn Torske

**Bjørn Torske** (sündinud 4. jaanuaril 1971 Tromsøs) on Norra *[[house]]*-muusika produtsent. 

Bjørn Torske sündis Tromsøs, kus asus tegelema muusikaproduktsiooni ja kohaliku raadioga. Hiljem kolis ta Bergenisse. 

Torske on teinud mitmel puhul koostööd Norra elektroduoga Röyksopp.

## Diskograafia
### Singlid
* Expresso (1999), Ferox Records 
* Battlestar XB-7 / Jeg Vil Være Søppelmann (1999), Svek 
* Sexy Disco (1999), Svek 
* Aerosoles (2000), Svek 
* Disco Members (2000), Tellé Records 
* Hard Trafikk (2001), Tellé Records 
* As'besto (2006), Sex Tags Mania 
* Ny Lugg (Kort Bak / Lang På Siden) (2006), Smalltown Supersound 
* Kokt Kveite (2007), Smalltown Supersound 
* Kan Jeg Slippe? (2008), Sex Tags Mania 

### Albumid
* Nedi Myra (1999), Ferox Records 
* Trøbbel (2001), Tellé Records 
* Feil Knapp (2007), Smalltown Supersound 

## Märkused
Secret Garden

**Secret Garden** on auhinnatud iiri-norra ansambel, kuhu kuuluvad iiri viiuldaja Fionnuala Sherry ning norra helilooja ja pianist Rolf Løvland. 

Ansambli albumeid on müüdud üle 3 miljoni. Ansambel on võitnud Norrat esindades 1995. aasta Eurovisiooni lauluvõistluse lauluga "Nocturne".

## Diskograafia
Secret Gardeni albumid:
* "Songs from a Secret Garden" (1995) 
* "White Stones" (1997) 
* "Dawn of a New Century" (1999) 
* "Dreamcatcher" (2001) 
* "Once in a Red Moon" (2002) sisaldab külalisesitaja Julian Lloyd Webber loomingut
* "Dreamcatcher: Best of Secret Garden" (2004, Austraalia) 
* "Earthsongs" (2005) 
* "The Ultimate Secret Garden" (2007, Aasia) 
* "Inside I'm Singing" (2008)

## Märkused
Ammooniumkloriid

**Ammooniumkloriid** (triviaalnimetusega **salmiaak**) on ammoniaagi ja vesinikkloriidhappe sool, valemiga NH4Cl. Ammooniumkloriid on valge veeslahustuv kuubilisi kristalle moodustav aine. Vesilahused on mõõdukalt happelised. Ammooniumkloriidi leidub looduses mineraalina salmiaak.
Peamiselt toodetakse ammoniaagi reageerimisel soolhappega:

:\mathrm{NH_3 + HCl \longrightarrow \,NH_4Cl}

Ammooniumkloriidi kasutatakse peamiselt väetistes, aga ka toidulisaainena, sh lagritsakommides.

## Viited
Ottar Hålogalandist

**Ottar** (vanapõhja **Óttarr**, vanainglise **Ohthere**; 9. sajand) oli Hålogalandis elanud norra pealik ja kaupmees.

Ohthere oli jõukas Kesk-Norrast pärinev kaupmees (nime skandinaavia algkuju – Ottar), kes võttis ette reisi praegusse Slesvigi ja merereisi ümber Skandinaavia ja Koola poolsaare  Valgele merele. Sealt sõitis ta piki Norra rannikut Skiringssalini Vestfoldis (praegune Kaupang Tjøllingi vallas), edasi Hedebysse ning lõpuks Inglismaale, kus asus Alfred Suure teenistusse. 

Ottar andis Alfredile oma merereisidest suulise aruande, mis sisaldab väärtuslikke teateid tollasest Norrast ja Valge mere rannikust. Alfred Suur on selle ladina keeles kirja pannud.

## Viited
Hålogaland

**Hålogaland** (vanapõhja **Hálogaland**) oli keskaegse Norra kõige põhjapoolsem maakond. See hõlmas praeguse Nordlandi maakonna ning suurema osa Tromsi maakonnast vähemalt   Malangenini, võib-olla Lyngstuani Lyngsfjordeni suudmes.

Vanapõhja nime algusosa on mitmuse omastav etnonüümist *háleygir*, mille päritolu on ebaselge. Nime lõpuosa tähendab 'maa'.
Ottar

**Ottar** (vanapõhja **Óttarr**, vanainglise **Ohthere**) on olnud mitme isiku nimi. 

***[[Ottar Vendelkråka]]**, legendaarne Rootsi kuningas (5. sajand)
***[[Ottar Hålogalandist]]**, Norra pealik ja kaupmees (9. sajand) 

**[[Ottar (eesnimi)|Ottar]]** on ka tänapäeval kasutatav mehenimi.
Marko Mägi

**Marko Mägi** on mitme tuntud inimese nimi:

***[[Marko Mägi (muusik)|Marko Mägi]]**, eesti saksofonist
***[[Marko Mägi (ajakirjanik)|Marko Mägi]]**, eesti ajakirjanik
***[[Marko Mägi (ökoloog)|Marko Mägi]]**, eesti linnuökoloog
Leonid Barkov

**Leonid Barkov** (*Барков Леонид Иванович*) (20. aprill 1928 Väike-Kolkja küla  Peipsiääre vald – 4. september 2020) oli nõukogude riigiametnik ning Eesti NSV ja NSV Liidu Riikliku Julgeoleku Komitee uurimisosakonna ülem, kindralmajor ja Eesti 1940. aastate sündmusi nõukogulikult kajastavate raamatute autor (varjunimi L. Park). Eesti NSV teeneline jurist 1966.

## Teenistuskäik
*Eesti NSV Riikliku Julgeoleku Komitee Tartu linnaosakonnas 1. jaoskonna  (välisluure) ülema asetäitja.
*1959–1969 Eesti NSV Ministrite Nõukogu juures asuv Riikliku Julgeoleku Komitee uurimisosakonna ülem
*1969– NSV Liidu Riikliku Julgeoleku Komitee Leningradi oblastivalitsuse uurimisosakonna ülem;
* NSV Liidu Riikliku Julgeoleku Komitee uurimisosakonna ülem;

## Barkovi osalusel vangimõistetud poliitvangid
* Sergei Soldatov
* Mart Niklus
* Mathias Rust

## Looming
* "Abwehr Eestis", Eesti Raamat (1974); 
* "Mõrvarid ei pääse karistusest", Eesti Raamat (1966)
## Viited

## Välislingid
* Jõulud okupatsiooniaastatel
* Eesti ja Hitleri - Saksa sõjaväeluure koostööd katab saladuseloor
* Proovisõidud mälupaadis, 41. kong-Teet Kallas
Aleksander Lilender

**Aleksander Lilender** (17. november 1901 – 23. märts 1983; Tallinn) oli eesti poksija.

Lilender oli kergekaalus (kuni 61,2 kg) Eesti meister (1927) ja kergekeskkaalus (kuni 66,7 kg) Eesti meister (1928).

## Kirjandus
*Rein Pajur. "Poksi lugu". Tallinn 2009
Karmøy

**Karmøy** on saar Norras Rogalandi maakonnas  Haugesundi valla ja Boknafjordeni suudme vahel. See hõlmab suurema osa Karmøy vallast. 

Saare pindala on 176,8 km². Saare pikkus on 30 km ja laius kuni 9 km.

Elanike arv on 29 940 (2001). Elanikkond hakkas alates 1960. aastatest kiiresti kasvama (aastatel 1960–2001 keskmiselt 1,1% aastas (Norras tervikuna 0,6%). Karmøy on Lõuna-Norra suurima elanike arvuga saar. 

Saare lääneosas asub Haugesundi lennujaam. 

Nimi pärineb vanapõhja nimest *Kǫrmt* (*Körmt*; omastav *Karmtar*). Arvatavasti on see tuletatud vanapõhja sõnast *karmr*, mis selles seoses võib tähendada 'kaitset mere eest'. Nime lõpuosa tähendab 'saart'.

## Välislingid
*Store Norske Leksikon (allikas) 
*[Kaart](http://www.snl.no/.bilde/Karm%C3%B8y_(kart))
Rahvusvaheline Dachau Komitee

**Rahvusvaheline Dachau Komitee** (Comité International de Dachau; CID) on antifašistlik komitee, mis asutati 20. detsembril 1958 Brüsselis. Registreeritud vastavalt Belgia seadustele. 

## Tegevuse eesmärgid
Toetada Dachau ja teiste koonduslaagrite ohvrite mälestuse austamist; kaitsta laagrites kinnipeetud isikute ja nende organisatsioonide õigusi; anda sõjaohvritele ja nende ülalpeetavatele hüvitust; võidelda kõige vastu, mis võiks viia selliste laagrite taassünnile ja nende õuduste kordumisele. 

### Täidetud eesmärgid
Koostöös Baieri (Saksamaa) liiduvalitsusega taastada laager kujul, nagu see leiti 1945. aastal; asutada seal dokumentatsioonikeskus ja muuseum. Korraldab ekskursioone laagrisse ja iga-aastaseid kohtumisi Dachau laagri territooriumil.

## Struktuur
Igal aastal tuleb kokku peaassamblee, mis koosneb ühest delegaadist iga liikmesorganisatsiooni kohta. Administratiivnõukogu on jooksva töö juhtimiseks. Finantseeritakse liikmemaksudest ja annetustest. 

## Liikmed
28 riigi, sealhulgas Albaania, Belgia, Bulgaaria, Horvaatia, Poola, Prantsusmaa, Rumeenia, Saksamaa, Tšehhia, Ungari ja Venemaa rahvuslikud organisatsioonid. 

## Peakorter
Asub Brüsselis, Belgias.

## Välislingid
*Memorial Site at the Dachau Concentration Camp (1968)
*THE PHOTOGRAPHIC HISTORY OF DACHAU CONCENTRATION CAMP (KONZENTRATIONSLAGER DACHAU OR KLD) PUBLISHED IN ENGLISH BY THE INTERNATIONAL DACHAU COMMITTEE IN 1978
*DACHAU CONCENTRATION CAMP POSTCARDS
*British SOE Agents executed at Dachau
*Text of Museum booklet about Dachau Concentration Camp
*Shot at Dachau: Four Young Women Who Died for Their Country
*Dachau Concentration Camp Memorial Site
*... von Anilin bis Zwangsarbeit
*KZ-Gedenkstätte Dachau. Dachau Concentration Camp Memorial Site

## Allikad
Jakob Prei

**Jakob Prei** VR I/3 (14. märts 1873 Järve vald, Virumaa – 3. september 1954 Friedrichsrode, Saksamaa) oli Eesti sõjaväelane (kolonel) ja topohüdrograaf, Eesti hüdrograafiateenistuse üks loojaid ja aastail 1919–1934 selle juht.

Kuni 1934. aastani oli ta Läänemere Geodeetilise Komisjoni hääleõiguslik liige.

Tema järgi on nime saanud Veeteede Ameti hüdrograafialaev Jakob Prei.

## Välislingid
* 
* Jaan Lutt, Kolonel Jakob Prei (1873–1954), LK 13
* Jakob Prei, MereWiki
Urotropiin

**Urotropiin** ehk **heksametüleentetramiin** (keemiline valem (CH2)6N4) on heterotsükliline orgaaniline ühend, valge kristalne aine, mis lahustub mõnedes orgaanilistes lahustites ja vees mõõdukalt. Kõrgemal temperatuuril (kuni 280&nbsp;°C) sublimeerub. Urotropiin annab komplekse halogeenidega, mõnede sooladega, aktiivsete orgaaniliste haliididega jt, näiteks

(CH2)6N4•2HgCl2  või  
[R–CH2–N(CH2)6N3]+X–.

Urotropiini valmistatakse formaldehüüdi ja ammoniaagi ühinemisreaktsioonil.

Urotropiini kasutatakse meditsiinis antibiootikumina. Sõjaväelased, matkajad jt kasutavad välitingimustes tahke kütuse (nn "kuiva piirituse") tablette, mille põhikomponent on urotropiin. See põleb ilma veeldumata, ega anna suitsu ja tuhka.

Urotropiini kasutusala tööstuses on üsna lai: kasutatakse fenool-formaldehüüdvaikude tootmisel, lõhkeainete tootmisel, tekstiilitööstuses, värvide tootmisel, korrosioonitõrjes jm.

Orgaanilises sünteesis kasutatakse urotropiini Duffi reaktsioonis (areenide formüülimine), Sommelet' reaktsioonis (primaarsete bensüül-, allüül- jmt haliidide konversioon aldehüüdideks), Delepine reaktsioonis (primaarsete amiinide saamine alküül-, bensüül jmt haliididest).
Analüütilises keemias leiab urotropiin kasutust hapete neutraliseerimisel, puhverlahuste koostises, ioonide määramisel jne.
Shawn Marion

**Shawn Dwayne Marion** (sündinud 7. mail 1978 Waukeganis Illinoisis) on USA endine korvpallur, kes mängis korvpalliliigas NBA kokku 16 hooaega ja tuli 2011. aastal Dallas Mavericksiga ka NBA meistriks.

## Karjäär
Marion valiti 1999. aasta NBA *draft*'is esimese ringi üheksanda valikuna Phoenix Sunsi meeskonda, kus ta mängis esimesed üheksa hooaega. Hüüdnime The Matrix kandnud ääremängija kogus oma debüüthooajal keskmiselt 24,7 minutiga 10,2 punkti ja 6,5 lauapalli mängus. Marioni roll Phoenix Sunsis kasvas iga aastaga ning hooajal 2005/06 veetis ta kindla põhitegijana väljakul juba keskmiselt üle 40 minuti, tuues selle ajaga karjääri parimad 21,8 punkti ja 11,8 lauapalli mängus. Phoenix Sunsi mängijana valiti ta neljal korral NBA tähtede mängule.

Järgmistel hooaegadel hakkas Marioni roll Phoenixis tasapisi vähenema ja ta vahetati 2008. aasta algul esmalt Miami Heati ja aasta hiljem Toronto Raptorsisse. Püsivama kodumeeskonna leidis Marion 2009. aasta suvel, kui sõlmis 5-aastase lepingu Dallas Mavericksiga. Just Dallases mängides võitis Marion 2011. aastal oma ainsa NBA meistritiitli.

Oma viimasel NBA hooajal mängis Marion Cleveland Cavaliersis ning tõi keskmiselt 19,3 minutiga 4,8 punkti ja 3,5 lauapalli mängus. 16 hooajaga 1163 põhihooaja kohtumises kaasa teinud Marioni NBA karjääri keskmisteks näitajateks kujunesid 15,2 punkti ja 8,7 lauapalli mängus.

## Saavutused
* NBA meister (2011)
* 4 korda valitud NBA tähtede mängule (2003, 2005–2007)
* 2-kordne NBA tähtede mängu kõige väärtuslikum mängija (2015, 2016)
* 2 korda valitud NBA sümboolsesse 3. viisikusse (2005, 2006)
* NBA uustulnukate teine viisik (2000)

## Välislingid
*Shawn Marion – NBA.com
*Shawn Marion – Basketball-Reference.com
Peet Ainsaar

**Peet Ainsaar** (kuni 1936 **Peet Anson**; 13. november 1905 Tahkuranna vald, Pärnumaa – 5. september 1976 Göteborg) oli 1934 Kuressaare ja 1934–1940 Viljandi vangla direktor.

Õppis 1925–1931 (lõpetas) Tartu Ülikoolis õigusteadust, Eesti Üliõpilaste Seltsi vilistlane. 

Lõpetas 1928. aastal Sõjaväe Ühendatud Õppeasutuste aspirantide kursuse ja ülendati lipnikuks.

Põgenes 1944 Rootsi.

Ta on maetud Göteborgi Kvibergi kalmistule.

## Kirjandus
*Teataja (Stockholm), nr 21, 6. november 1955, lk 6 (Peet Ainsaare 50. juubelist)

## Välislingid
*Foto
*Kirje ohvitseride andmekogus
Ray Allen

**Walter Ray Allen** (sündinud 20. juulil 1975 Mercedis California osariigis) on USA endine elukutseline korvpallur, kes mängis korvpalliliigas NBA kokku 18 hooaega ja tuli kahekordseks NBA meistriks. Kaugviskespetsialist Allen tuli USA koondisega 2000. aastal ka olümpiavõitjaks.

## Noorpõlv
Allen mängis noorpõlves korvpalli Hillcresti keskkoolis ja seejärel Connecticuti ülikooli korvpallimeeskonnas.

## NBA karjäär
1996. aastal valis Minnesota Timberwolves Alleni NBA *draft*ist viiendana, kuid vahetas ta kohe edasi Milwaukee Bucksi. Debüüthooajal keskmiselt 13,4 punkti, 4 lauapalli ja 2,6 resultatiivset söötu mängus kogunud Allen kerkis kiiresti meeskonna põhijõuks, tuues oma teisel hooajal juba 19,5 punkti mängus. Alates hooajast 1999/2000 viskas Allen stabiilselt juba üle 21 punkti mängus.

Keset 2002/03. hooaega vahetati Allen Gary Paytoni vastu Seattle SuperSonicsisse, kus ta tõi viie hooajaga keskmiselt 24,6 punkti, 4,6 lauapalli ja 4,2 korvisöötu mängus.

2007. aasta suvel vahetati Allen Boston Celticsisse, kus ta tuli koos Paul Pierce'i, Kevin Garnetti ja Rajon Rondoga 2008. aastal NBA meistriks, kui finaalis alistati Kobe Bryanti juhitud Los Angeles Lakers 4 : 2.

Karjääri lõpus, aastail 2012–2014 mängis Allen Miami Heati eest ja tuli 2013. aastal teist korda NBA meistriks, kui finaalseeria San Antonio Spursi vastu võideti 4 : 3.

## NBA rekord
Ray Allen tabas karjääri jooksul NBA rekordit tähistavad 2973 kolmepunktiviset. Talle järgnevad Stephen Curry (2606) ja Reggie Miller (2560).

## Saavutused
* Kahekordne NBA meister (2008, 2013)
* 10 korda valitud NBA tähtede mängule (2000–2002, 2004–2009, 2011)
* NBA sümboolne teine viisik (2005)
* NBA sümboolne kolmas viisik (2001)
* NBA spordimehelikkuse auhind (2003)
* NBA kolmepunktiviske võistluse võitja (2001)
* NBA uustulnukate sümboolne teine viisik (1997)

## Viited

## Välislingid
* Ray Allen – NBA.com
* Ray Allen – Basketball-Reference.com
Aleksander Tani

**Aleksander Tani** (11. aprill 1872 Peterburi – 15. juuni 1942) oli Jõgeva alevivanem 1934. aastal.

Teda karistati Sisekaitseülema otsusega 30-päevase vangistuse või 100-kroonise rahatrahviga, tagandades ta ühtlasi alevivanema kohalt, kuna ta oli 15. märtsil 1934 Rakke alevikus tarvitanud Riigivanema ja riigivõimu esindajate kohta lugupidamatust avaldavaid ütlusi ja ähvardusi.

Ta oli Jõgeva Vabatahtliku Tuletõrje Ühingu esimees aastail 1934–1937 ja Eesti Mineraalvete ja Karastusjookide Töösturite Ühingu abiesimees.

Maetud Siimusti kalmistule.

## Viited

## Välislingid
* Jõgeva alevivanem tagandati
Thomas Horner

**Thomas Horner** oli Liivi ordu ametnik 16. sajandi keskel.

Horner on peamiselt tuntud ladinakeelse kroonika "Livoniae historia in compendium ex annalibus contracta" autorina, mis ilmus trükis esimest korda 1551. aastal ja oli eelviimane ordukroonika (viimane oli Johann Renneri "Liivimaa ajalugu"). 

Samal ajal tegutses Horner ordumeistri sekretäri ja saadikuna, ta oli 1557. aastal ka Venemaal käinud saatkonna, mis püüdis Tartu maksu tühistada ja rahu säilitada, liige.
Jaan Järve

**Jaan Järve** (7. oktoober 1894 Ulila vald, Tartumaa – 14. veebruar 1945 Freudenstadt, Saksamaa) oli Eesti poliitik ja vaimulik.

Lõpetas Tartu Aleksandri Gümnaasiumi. Õppis Tartu Ülikooli usuteaduskonnas 1914–1918 ja 1920–1923. Vahepealsel ajal võttis osa Vabadussõjast. Õppis Berliini Ülikoolis 1922–1923. *Cand. theol.* 17. septembrist 1923. Ordineeriti pastoriks 25. detsembril 1923.

Oli 1923–1944 Laiuse Püha Jüri koguduse õpetaja.

Korraldas spontaanse meeleavalduse Pärnu Endla teatri ees 23. veebruaril 1918, mille rõdult loeti ette Eesti iseseisvuse manifest. Oli (rahvaerakondlasena) Asutava Kogu liige, I Riigikogu liige (sealhulgas 4. jaanuar 1923 – 4. märts 1923 riigikogu II abiesimees), IV Riigikogu liige (kristliku rahvaerakondlasena). 1920–1921 oli Postimehe vastutav ja tegevtoimetaja.

Aastal 1944 põgenes Saksamaale, kus Stuttgardi lähedal Freudenstadti linnas hukkus pommitamisel.

## Viited

## Ajaleheartiklid
* Kirik pole viinapitsi vastu. Vaba Maa, 13. august 1936, nr 182, lk 5.

## Välislingid
*Kes kandideerivad veel Tartumaal. Postimees, 16. veebruar 1938, nr. 46, lk. 4.
* 23. veebruar 2012, Tiina Suija ja Esta Järve, Jaan Järve omariikluse hälli juures , parnupostimees.ee
Bobbysocks

**Bobbysocks** oli norra popansambel. Bobbysocksi liikmed olid norralanna Hanne Krogh ja Rootsis  sündinud norralanna Elisabeth Andreassen. Nad võitsid 1985. aasta Eurovisiooni lauluvõistluse lauluga "La Det Swinge".

Bobbysocks pälvis 1985. aastal Peer Gynti auhinna, mida annab välja Storting (Norra parlament).

Ansambel läks laiali 1988. aastal, kuid Hanne ja Elisabeth esinevad endiselt koos laval.

## Diskograafia
### Albumid
* "Bobbysocks" (1984)
* "Waiting for the Morning" (1986)
* "Walkin' on Air" (1987)

## Märkused
Eesti ohvitseride ülendamine 24. veebruaril 1932

Vabariigi Valitsus oma otsusega 19. veebruarist 1932 ülendas järgmised Eesti ohvitserid, arvates 24. veebruarist 1932:

Kolonelid kindralmajoriteks, vanusega 24. veebruarist 1932:

*Rudolf Reimann
*Hans Kurvits

Majorid kolonelleitnantideks, vanusega 24. veebruarist 1932:

*Herbert Freiberg
*Johannes Remmel
*Otto Janson

Kaptenid majoriteks, vanusega 24. veebruarist 1932:

*Ernst Grasmandorf
*Ernst Kramm
*Paul Hanson
*August Vask
*Mihail Müllerstein
*Vilhelm Michelson
*August Vassil
*Johannes Värnik
*Edgar Sarnits
*Georg Heimsal
*Rudolf Krupp
*Jüri Mois

Leitnandid kapteniteks, vanusega 24. veebruarist 1932:

*Jaan Kendra
*Aleksander Mikker
*Karl Raamat
*Aksel Sild
*Martin Kukemelk
*Jaan Mangelson
*Aleksander Ein
*Konstantin Merbach
*Johannes Olli
*Evald Pajusson
*Otto Raud
*Edmund Püss
*Oskar Polmann
*Bruno Grasmandorf
*Erich Müller
*Frits Lepp
*Martin Meibaum
*Viktor Pajo
*Harald Veidenbaum
*Erich Kõiv
*Bernhard Kiviväli
*Heino Onny
*August Tarš
*Johannes Soobik
*Johannes Ein
*Johannes-Voldemar Till
*Rudolf-Emil Tuul
*Martin Elend
*Adolf Kuusental
*Johannes Seiler
*Sergei Ustav
*Jaan Valk
*Theodor Kiviväli
*Nikolai Mednis
*Voldemar Salmann
*Nikolai Georg
*Alfred Johanson
*Martin Stern
*Johannes Koort
*Sergius Laks
*Oskar Pollisinsky
*Peeter Napritson
*Verner Treuhoff
*Edmund Rokk
*Aleksander Kopvillem
*Voldemar-Artur-Paul Andresen
*August Kitsapea
*Elmar Adof

Nooremleitnandid leitnantideks:

...

Leitnandid vanemleitnantideks:

*Johannes Nuudi
*Adolf Orberg
*Aleksander Martinson
*Rudolf Brükkel
*Georg Kull
*Arved Treumund
*Verner Käpp
*Voldemar-Gotfried Nieländer

...

Sanitaarkapten sanitaarmajoriks:

*Johannes Viburg

Sanitaarleitnandid sanitaarkapteniteks:

*Robert Tuisk
*Vladimir Kärk

Farm. major farm. kolonelleitnandiks:

*Johannes Koitmets

Farm. leitnant farm. kapteniks:

*Christian Päss

Kaitseliidus:

Leitnandid kapteniteks:

*Johan Kase
*Joosep Lääne
*Otto Kallikorm

Piirivalves:

Kapten majoriks:

*Aleksander Sakkeus

...

Leitnandid kapteniteks:

*Kurt Matson
*Villem Rossberg

...
Cory Doctorow

**Cory Efram Doctorow** (sündinud 17. juulil 1971 Torontos) on Kanada-Briti ulmekirjanik, digiõiguslane, blogija, õppejõud ja ajakirjanik.

Ta toetab autoriõiguse seaduste ajakohastamist ning teeb oma teoseid kättesaadavaks Creative Commonsi litsentside all. Ta on ühendriikide digiõiguste eestkosteühingu Electronic Frontier Foundation poliitikanõunik, MIT meediauuringute labori teadur, arvutiteaduse külalisprofessor ühendkuningriigi Open Universitys ja peab vanamoodsat lingiblogi aadressil Pluralistic.net.

Doctorow oli 2024. aasta Prima Vista kirjandusfestivali üks peaesinejatest, pidades Tartus avalikud ettekanded Interneti ja netiplatvormide allakäigust (*[[enshittification]]*) ning arvutusvahendite enda kätte haaramisest.

Ta huvialaks autorina on Internet ja metaversumi seadused ning ta nii fiktsionaalsed kui esseistlikud teosed räägivad kaasaja valupunktidest paralleelselt teaduse, teadusulme ja vandenõuteooriate vaatenurgast, käsitletavad teemad ulatuvad popkultuurist, päikesepungist ja kliimakriisist kuni monopolide ja finantskuritegudeni. Tema 2023. aasta mitte-ilukirjanduslik teos "The Internet Con: How to Seize the Means of Computation" õpetab digikodanikena tehnoloogiahiidude kuritarvitustele vastu astuma.

## Viited

## Välislingid

* Pluralistic: Daily links from Cory Doctorow (jälitamis- ja reklaamivaba Netscape Navigatori jaoks optimeeritud vanakooli lingiblogi)
* Cory Doctorow's Literary Works (teosed, sh paljud neist vabalt allalaaditavad)
* Cory Doctorow, intervjuu: Juhan Raud, "Võimusuhted on tehnoloogia puhul kõige olulisem asi", Sirp, 03.05.2024
Georg Krüdener

**Georg Krüdener** (ka **Georg von Krüdener zu Rosenbeck** või *Jürgen Krüdener*) oli Riia peapiiskopkonna ametnik ja vasall 16. sajandil.

Krüdener sai Turaida stiftifoogtiks, mis oli olulisemaid ametikohti peapiiskopkonnas, juba 1514. aastal ja jäi sellesse ametisse kuni 1534. aastani. Pärast stiftifoogti ametit elas ta Rozula (*Rosenbeck*'i) mõisas (sellest ka tema lisanimi *zu Rosenbeck*). 1520. aastatel pöördus ta luterlusse ja oli Riia koadjuutori Wilhelm von Hohenzollerni olulisemaid toetajaid kuni tolle peapiiskopiks saamiseni 1539. aastal. Hiljem läksid nad aga peamiselt aastarahade maksmise ja valdustega seotud probleemide tõttu omavahel tülli, Wilhelmi kitsidus kaugendas 1540. aastatel temast ka teisi tema teenreid, nagu Meinecke von Schierstedti, Paul von Spandeni ja Christoph Sutrtzi. 

Võimalik, et hilisematel aastatel kaldus Krüdener taas katoliikluse poole, sest 1552. aastal koostas Krüdener testamendi, kus kavatses pärandada suure osa oma varast Riia lähedal asuvale kloostrile.

1556. aastal, koadjuutorivaenuse alguses, oli Krüdener üks peapiiskopkonna ametnikest, kes ordu ja teiste Liivimaa seisustega tülli läinud Wilhelmist lahti ütles. Pärast seda kaob tema nimi ajalooürikutest, tõenäoliselt suri ta varsti pärast seda.
Herman Treufeldt

**Herman Treufeldt** (14. oktoober 1902 Kudina vald, Tartumaa – 16. detsember 1964 Sydney) oli Eesti sõjaväelane (major).

Osales Vabadussõjas, lõpetas 1924 Sõjakooli. Õppis 1925–1929 (lõpetas) Tartu Ülikoolis õigusteadust.

1937–1940 oli Sõjaringkonnakohtu prokuröri abi, 1941 ZEVi ülema abi. 

Põgenes 1944 Saksamaale, 1949 siirdus Austraaliasse.

## Välislingid
*Herman Treufeldt Eesti ohvitseride andmekogus
Tõdva vald

**Tõdva vald** oli vald Harju maakonnas aastail 1939–1950.

Tõdva vald moodustati 1939. aasta vallareformiga senise Kurna valla, Nabala valla, Tuhala valla, Nabala ja Rae valdade vahel asunud, Kohila valla ja Saku valla maa-aladest. 

Tõdva vald moodustati maa-aladest: a) senise Kurna valla maa-alast; b) senise Nabala valla maa-alast; c) senise Tuhala valla Raudsepa nr. A-32 ja Sagari nr. A-33 talude ja seniste Nabala ja Rae valdade vahel asuvate lahus-heinamaatükkide maa-aladest; d) senise Kohila valla Kirdalu asunduse maa-alast; e) senise Saku valla maa-alast, välja arvatud Julienhof, Linsi, Kasemetsa, Männimäe nr. A-54, Tariku nr. A-55 ja Murumäe talude, maatüki nr. A-74 ja Saku metsandiku kvartaalide nr. 4–7 maa-alad.

1939. aastal oli vallas 3236 elanikku, territooriumi suurus oli 21 014,48 ha.

1939. aastal kuulusid Tõdva valla koosseisu: Järve, Lehmja, Peetri, Kurna-Mõisaküla, Saire, Vaela, Vene, Lehtse, Padi, Mäe, Luige ja Kurna-Nõmme külad, Mõigu asundus ja Lehmja asundus, Liiva alevik ja Kurna mõis, Kajamaa, Tõdva, Saku-Nõmme, Kiisa, Saku-Mõisaküla ja Kirdalu külad, Saku alevik, Metsnurga, Sõgula, Nabala-Mõisaküla, Sõmeru, Siberi, Püsso, Kurevere, Ärusta, Nabala-Nõmme, Sookaera-Metsnurga, Sookaera, Paekna, Nabala-Pealtjõe ja Nabala-Altjõe külad.

Esimene vallavanem oli Rudolf Marmor, kes valiti tagasi 10. jaanuaril 1940.

Vald kuulus Riigivolikogu 18. valimisringkonda, kust valiti Kustav Kurg.

Vabariigi Valitsuse otsusega 27. veebruarist 1940 eraldati Tõdva vallast ja liideti Tallinna linnaga arvates 10. aprillist 1940 Kurna metsa ja Liiva kalmistu maa-ala, Risti-Liiva aleviku ehituskrundid ja raudteealune maa-ala, Saku mõisa järele oleva mõisamaakoha osa ning Mõigu mõisa järele olevate talumaade Ülemiste järve äärsed osad. See oli eelviimane Eesti Vabariigis toimunud vallapiiride muutus.
## Külanõukogude moodustamine ja valla likvideerimine
8. augustil 1945 moodustati Eesti NSV Ülemnõukogu Presiidiumi seadlusega vallas Kurna külanõukogu, Nabala külanõukogu ja Saku külanõukogu. 

30. aprillil 1947 eraldati Kiisa küla Saku külanõukogust ja liideti Kohila valla Kurtna külanõukoguga.

26. septembril 1950 arvati vald Harju rajooni koosseisu.
## Viited

## Kirjandus
* Risti-Liiva asula Tallinna külge. Päevaleht, 19. november 1939, nr. 315, lk. 3.
* Laiendati Tallinna linna piire. Uus Eesti, 29. veebruar 1940, nr. 57, lk. 6.
Leonhard Teder

**Leonhard Teder** (22. detsember 1906 Tartu – 6. september 1964 Brantford, Kanada) oli Eesti sõjaväelane (kapten), Vabariigi Presidendi noorem käsundusohvitser.

Õppis 1928–1941 Tartu Ülikoolis õigusteadust. Akadeemiliselt oli ta Korporatsioon Vironia liige.

## Isiklikku
10. detsembril 1938 abiellus ta Tallinna Kaarli kirikus Kaarel Eenpalu tütre Helmi Eenpaluga.

## Viited

## Välislingid
*''Album Academicum Universitatis Tartuensis 1918-1944''
Will Vandom

**Will Vandom** (**Wilhelmina Vandom**) on väljamõeldud koomiksitegelane. 

Ta on 15-aastane Heaterfieldi tüdruk. Ta on sündinud 19.jaanuaril Faddenhillsis. Sealt kolis ta Heaterfieldi, kus ta hakkas seal koolis käima. Tolles linnas sai ta sõpradeks Irma Lair'iga, Taranee Cook'iga, Cornelia Hale'iga ja Hay Lin'iga. Nendest moodustub W.I.T.C.H. ' kamp. Neil on fantastilised võimed. Willi omaduseks on elektroonika; sellega seoses saab ta rääkida elektroonikaga ja vaenlasi elektriga kõrvetada. Veel on tema kätes Kandrakari süda ja tema abil saavad kõik nõiaks muutuda.

Tal on lühikesed punased juuksed. Nõia küstuumis on tal lühike lilla pluus millel on alt laiad varukad. Seal on veel lillad pikad saapad, lühike ja liibuv tumeroheline seelik ning sianise ja helerohelisega sukapüksid. Tal on ka tiivad, aga lennata saab tiibadega ainult Hay Lin, sest tema elemendiks on õhk. Willile meeldib sõita rattaga ja kanda oma roosat kotti. Tema lemmik loom on konn ja tal on väga palju konna-asju. Ta käib Corneliaga ühes klassis ja nad on aasta vanemas klassis, kui Taranee, Irma ja Hay Lin.
14. Relvagrenaderide SS-Diviis (Galiitsia 1.)

**14. Relvagrenaderide SS-Diviis (Galiitsia 1.)** (saksa *14. Waffen-Grenadier-Division der SS (Galizische Nr. 1)*) oli peamiselt lääne-ukrainlastest moodustatud Relva-SS koosseisu kuuluv jalaväediviis.

## Ajalugu
SS-diviis Galiitsia moodustati Teise maailmasõja ajal kevadel 1943 sakslaste poolt „mitte-aaria" vabatahtlikest ning see osales juba alates sügisest partisanidevastastes operatsioonides üle Euroopa.  Värbamine Galiitsia kindralkubermangus algas 28. aprillil 1943. aastal,  14 000 meest asusid teenima diviisi 4–8. rügementidesse. 

1944. aasta juuli keskel peeti Nõukogude vägedega maha raske Brodõ lahing, kus diviis peaaegu purustati ja 14 000 mehest murdis kotist välja kõigest 3000 meest. Seejärel formeeriti see ümber, diviis sai uue nime – 14. SS-grenaderidiviis  ning saadeti Slovakkiasse ja Sloveeniasse võitluseks partisanidega. 1945. aasta jaanuarist aga suunati diviis võitlusse Jugoslaaviasse partisanide vastu.

17. märtsil 1945 asutasid Ukraina emigrandid Ukraina Rahvuskomitee.

14. aprillil erldas Saksamaa diviisi Relva-SS-ist. Pärast seda nimetati üksus ümber Ukraina Rahvusarmee 1. Ukraina Diviisiks. Üksus andis end 8. kuni 11. maini 1945 brittidele ja ameeriklastele vangi. 

### Nimetused
* SS-Freiwilligen-Division Galizien
* 14. Galizische SS-Freiwilligen-Division
* 14. Waffen-Grenadier-Division der SS (Galizische Nr. 1)
* 14. Waffen-Grenadier-Division der SS (Ukrainische Nr. 1)
* Ukraina Rahvusarmee 1. Ukraina Diviis

### Ülemad
*SS-Brigadeführer Walter Schimana (30. juuli 1943 – 19. oktoober 1943)
*SS-Brigadeführer Fritz Freitag (19. oktoober 1943 – mai 1945)
** juulist 1944 kuni 5. septembrini 1944 asendas Fritz Freitagi SS-Oberführer Nikolaus Heilmann

## Viited
Karl Malone

**Karl Anthony Malone** (sündinud 24. juulil 1963) on USA endine korvpallur, keda peetakse NBA ajaloo üheks parimaks suureks ääremängijaks.

## Mängijakarjäär
1985. aasta NBA *draft*'ist 13. valikuna Utah Jazzi meeskonda valitud Malone mängis seal koguni 18 hooaega, moodustades mängujuhi John Stocktoniga võimsa tandemi. 1997. ja 1999. aasta NBA põhihooaja kõige väärtuslikuma mängija auhinna (MVP) pälvinud Malone valiti 14 korda tähtede mängule ning tema NBA karjääri jooksul visatud 36 928 punktist on suutnud enamat vaid legendaarne Kareem Abdul-Jabbar.

Kõigil 19 hooajal väljalangemismängudele jõudnud Malone mängis küll 1997. ja 1998. aastal finaalis, kuid Utah Jazz pidi mõlemal korral tunnistama Michael Jordani ja Chicago Bullsi paremust. Oma viimaseks hooajaks Los Angeles Lakersiga liitunud Malone ei võitnud ihaldatud tiitlit ka 2004. aastal, kuna Lakers kaotas finaalseeria Detroit Pistonsile. Malone'i pika karjääri keskmisteks näitajateks kujunesid 25 punkti ja 10,1 lauapalli mängus.

USA korvpallikoondise liikmena on Malone tulnud kaks korda olümpiavõitjaks – 1992. aastal Barcelonas ja 1996. aastal Atlantas.

## Saavutused
* 2-kordne NBA põhihooaja kõige väärtuslikum mängija (1997, 1999)
* 14 korda valitud NBA tähtede mängule (1988–1998, 2000–2002)
* 2-kordne NBA tähtede mängu kõige väärtuslikum mängija (1989, 1993)
* 11 korda valitud NBA sümboolsesse 1. viisikusse (1989–1999)
* 2 korda valitud NBA sümboolsesse 2. viisikusse (1988, 2000)
* 1 kord valitud NBA sümboolsesse 3. viisikusse (2001)
* 3 korda valitud NBA sümboolsesse 1. kaitseviisikusse (1997–1999)
* 1 kord valitud NBA sümboolsesse 2. kaitseviisikusse (1988)
* NBA uustulnukate esiviisik (1986)

## Isiklikku
Malone'il on kolme eri naisega kokku seitse last: neli tütart ja kolm poega.

## Välislingid
*Karl Malone – NBA.com
*Karl Malone – Basketball-Reference.com
Paul Pierce

**Paul Anthony Pierce** (sündinud 13. oktoobril 1977) on USA endine elukutseline korvpallur, kes mängis korvpalliliigas NBA kokku 19 hooaega, neist suurema osa (15 hooaega) Boston Celticsis, kellega tuli 2008. aastal ka NBA meistriks.

## Karjäär
Ülikoolikorvpalli Kansase ülikoolis mänginud Pierce pääses 1998. aasta NBA *draft*'i esimese ringi kümnenda valikuna Boston Celticsisse, kellele tõi kohe esimesel hooajal keskmiselt 16,5 punkti, 6,4 lauapalli ja 2,4 resultatiivset söötu mängus. Teisel, 1999/2000. hooajal kerkis Pierce'i keskmine punktisaak 19,5 ja kolmandal hooajal juba 25,3 punktini mängus. Statistiliselt kujunes Pierce'i parimaks hooaeg 2005/06, mil ta tõi keskmiselt 39 minutiga 26,8 punkti, 6,7 lauapalli ja 4,7 tulemuslikku söötu mängus. 

Hooaja 2007/08 eel liitusid Celticsiga Kevin Garnett ja Ray Allen ning staarmängijatest moodustunud kolmik vedas Bostoni kohe 2008. aastal ka NBA meistriks. Idakonverentsi poolfinaalis viskas Pierce Cleveland Cavaliersi vastu seeria otsustavas mängus 41 punkti ja aitas oma legendaarse esitusega Celticsi NBA finaali, kus ootas favoriit Los Angeles Lakers. Lakers alistati 4 : 2 ning seerias keskmiselt 22 punkti toonud Pierce kuulutati 2008. aasta finaali kõige väärtuslikumaks mängijaks (MVP).

2010. aastal pääses Boston Celticsi suur kolmik Pierce, Garnett ja Allen teist korda NBA finaali, kus mindi taas vastamisi Los Angeles Lakersiga, kes võttis Kobe Bryanti ja Pau Gasoli juhtimisel mängudega 4 : 3 revanši.

2013. aasta suvel vahetati 15 hooaega Bostonit esindanud Pierce Brooklyn Netsi, kus ta viskas hooajal 2013/14 keskmiselt 13,5 punkti mängus. Juba järgmise aasta suvel allkirjastas Pierce lepingu Washington Wizardsiga, visates uues klubis hooajal 2014/15 keskmiselt 11,9 punkti mängus.

2015. aasta suvel siirdus Pierce Los Angeles Clippersi ridadesse, kus taandus aga pingilt sekkuva rollimängija rolli, tuues oma NBA karjääri viimasel, 2016/17. hooajal 11 minutiga keskmiselt 3,2 punkti mängus. 19 hooajaga 1343 põhihooaja kohtumises kokku 26 397 punkti visanud Pierce'i karjääri keskmisteks jäid 19,7 punkti, 5,6 lauapalli ja 3,5 resultatiivset söötu mängus.

## Saavutused
* NBA meister (2008)
* NBA finaalseeria kõige väärtuslikum mängija (2008)
* 10 korda valitud NBA tähtede mängule (2002–2006, 2008–2012)
* 1 kord valitud NBA sümboolsesse 2. viisikusse (2009)
* 3 korda valitud NBA sümboolsesse 3. viisikusse (2002, 2003, 2008)
* NBA kolmepunktiviske võistluse võitja (2010)
* NBA uustulnukate esiviisik (1999)

## Välislingid
*Paul Pierce – NBA.com
*Paul Pierce – Basketball-Reference.com
Pablo Giacopelli

**Pablo Giacopelli** (sündinud 1972) on Suurbritannia kodakondsusega Argentina (teistel andmetel Peruu) päritolu tennisetreener.

2008. aasta veebruarist kuni oktoobrini oli ta Kaia Kanepi treener.

Giacopelli on õppinud spordipsühholoogiat (*quantum degree* 2004). Ta ise ei ole profitennist mänginud.

Pablo Giacopelli alustas tennisetreenerina tööd 1990. aastal. Aastatel 1998–2005 vastutas ta lisaks treeneritööle spordiklubis kõikide tasemete tennisetreeninguprogrammide eest, pöörates muu hulgas tähelepanu sellele, et tenniseõpinguid alustataks võimalikult vara – tema juhtimisel suurendati näiteks alla kolmeaastaste õpilaste hulka klubis 45 lapselt 310 lapsele.

Hiljem on ta juhendanud järgmisi tipptennisiste:

* jaanuar 2005 – veebruar 2008 – colombia tennisist Catalina Castaño, jõudis juulis 2006 WTA edetabelis 35. kohale;
* veebruar 2008 – oktoober 2008 – Kaia Kanepi, jõudis hiljem (augustis 2012) WTA edetabelis 15. kohale;
* oktoober 2008 – august 2010 – iisraeli tennisist Shahar Pe'er, jõudis hiljem (jaanuaris 2011) WTA edetabelis 11. kohale.

## Viited
	

## Välislingid
* Pablo Giacopelli erialane tutvustus Orange Coachi veebilehel
Latrell Sprewell

**Latrell Fontaine Sprewell** (sündinud 8. septembril 1970) on USA endine elukutseline korvpallur, kes mängis korvpalliliigas NBA kokku 13 hooaega.

## NBA karjäär
1992. aasta *draft*'i 24. valikuna NBA-sse pääsenud Sprewell veetis esimesed kuus aastat Golden State Warriorsi ridades, tuues oma karjääri parimal, 1996/97. hooajal keskmiselt 24,2 punkti ja 6,3 resultatiivset söötu mängus. 1997. aasta 1. detsembril sattus Sprewell treeningul füüsilisse konflikti peatreeneri P. J. Carlesimoga ja teenis karistuseks 68-mängulise keelu, misjärel vahetati ta New York Knicksi.

Esimesel hooajal uues klubis aitas Sprewell napilt väljalangemismängudele jõudnud Knicksi 1999. aasta NBA finaali, kus kaotati mängudega 1 : 4 San Antonio Spursile. Finaalseerias viskas Sprewell meeskonna parimana 26 punkti mängus. Pealinnaklubi eest kokku viis hooaega mänginud Sprewell vahetati 2003. aastal edasi Minnesota Timberwolvesi.

Minnesotas veedetud kahe hooaja kõrghetk saabus 2004. aastal, kui Timberwolves jõudis NBA läänekonverentsi finaali, kus kaotati 2 : 4 Los Angeles Lakersile. Sprewelli arvele jäi 18 väljalangemismänguga keskmiselt 19,8 punkti, 4,4 lauapalli ja 4 tulemuslikku söötu. 

Sama aasta oktoobris pakkus Timberwolves Sprewellile kolmeaastast lepingupikendust väärtusega 21 miljonit dollarit, kuid 2003/04. hooaja eest 13,5 miljonit ja 2004/05. hooaja eest 14,6 miljonit teeniv Sprewell pidas pakkumist solvavaks ja lausus avalikult: "Mul on vaja pere toita." Kuigi järgmistel aastatel oli mitu klubi Sprewelli palkamisest huvitatud, ei võtnud ta ühtegi pakkumist vastu ja 2004/05. hooaeg jäi tagamängija viimaseks.

Karjääri jooksul 913 NBA kohtumist kaasa teinud Sprewell tõi keskmiselt 18,3 punkti, 4,1 lauapalli ja 4 resultatiivset söötu mängus.

## Saavutused
* 4 korda valitud NBA tähtede mängule (1994, 1995, 1997, 2001)
* NBA sümboolne 1. viisik (1994)
* NBA sümboolne 2. kaitseviisik (1994)
* NBA uustulnukate sümboolne 2. viisik (1993)

## Välislingid
* Latrell Sprewell – NBA.com
* Latrell Sprewell – Basketball-Reference.com
Piirdenurk

**Piirdenurk** on ringjoone punktist tõmmatud kahe kõõlu vaheline nurk.

= Vaata ka =

* Thalese teoreem
Kõõl

**Kõõl** on kõverjoone (sh ringjoone) või kõverpinna  kaht punkti ühendav lõik. Pikim kõõl on ringjoone diameeter.

## Vaata ka
*Puutuja

## Viited